Pragstuk gaan jou aan die hart ruk | Netwerk24
Pragstuk gaan jou aan die hart ruk
Deur J.B. Roux 05 Maart 2018 00:00
Met die wenners en naaswenners van die 2017 Sanlam-prys vir jeuglektuur wat die laaste maande die een ná die ander uitgereik is, is daar skielik geen tekort aan plaaslike jeugverhale nie. Dit sluit Engels in: Lesley Beake se Hap het 'n goue prys gekry.
Beake het reeds 85 jeug- en kinderverhale geskryf, elke keer met Afrika as agtergrond. Haar boeke is telkens bekroon en/of vertaal.
In Hap woon die 16-jarige Lucy saam met haar ma in New York, maar haar ma vind Lucy "onhanteerbaar" en stuur haar na haar argeoloog-pa. Lucy se nuwe leefwêreld is presies die teenoorgestelde as dít wat sy in die wêreldstad moes agterlaat: Sy sluit haar aan by haar pa, wat opgrawings aan Suid-Afrika se Weskus doen. Sy moet in 'n tent woon, 'n kamplewe sonder luukses.
Sy en haar pa, Peter, sukkel om mekaar emosioneel te "vind". Dit voel asof Peter se kollegas haar nie heeltemal vertrou nie: die aantreklike Jim; Ben, tot wie Lucy aangetrokke voel; en die beeldskone Cathy, wat 'n tent met Peter deel . . .
Hap is 'n pragstuk van 'n boek, subtiel en soms liries geskryf, met deernis en begrip vir ál die karakters.
Dan is daar Christine, wat die kamppligte behartig en wie se dogter, ook Lucy, jare gelede blykbaar onverklaarbaar verdwyn het.
Lucy luister musiek op haar oorfone, lees die een boek na die ander terwyl sy in haar siel probeer vrede maak met iets verskrikliks wat in New York met haar gebeur het . . . of dalk nié gebeur het nie?
Sy voel 'n "konneksie" met Hap, 'n vrou wat dié deel van die aarde duisende jare gelede saam met haar familie beswerf en swaarkry én vreugde geken het.
Die verhaal bereik 'n klimaks met 'n dramatiese ontdekking in 'n grot en desperate pogings om die vonds van 'n naderende storm te red.